Document ID: 32014R0863

PROVEDBENA UREDBA KOMISIJE (EU) br. 863/2014
оd 7. kolovoza 2014.
o izmjeni uredbi (EZ) br. 1730/2006 i (EZ) br. 1138/2007 u pogledu naziva nositelja odobrenja benzojeve kiseline (VevoVitall) kao dodatka hrani za životinje
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 13. stavak 3.,
budući da:
(1)
U skladu s člankom 13. stavkom 3. Uredbe (EZ) br. 1831/2003 društvo Emerald Kalama Chemical BV podnijelo je zahtjev za promjenu naziva nositelja odobrenja u vezi s uredbama Komisije (EZ) br. 1730/2006 (2) i (EZ) br. 1138/2007 (3).
(2)
Podnositelj zahtjeva tvrdi da je nakon trgovinskog sporazuma između društava Emerald Kalama Chemical BV i DSM Nutritional Products Ltd. potonje društvo vlasnik prava stavljanja na tržište benzojeve kiseline kao dodatka hrani za životinje s učinkom od 15. travnja 2014. Podnositelj zahtjeva dostavio je dokumente u prilog svojoj tvrdnji.
(3)
Predložena promjena uvjeta odobrenja u potpunosti je administrativne prirode i ne podrazumijeva novu procjenu dotičnog dodatka. Europska agencija za sigurnost hrane obaviještena je o zahtjevu.
(4)
Kako bi se omogućilo da se dodatak hrani za životinje stavlja na tržište pod nazivom DSM Nutritional Products Ltd., neophodno je promijeniti uvjete odobrenja.
(5)
Uredbe (EZ) br. 1730/2006 i (EZ) br. 1138/2007 stoga treba na odgovarajući način izmijeniti.
(6)
Budući da ne postoje sigurnosni razlozi zbog kojih bi bilo potrebno odmah primjenjivati izmjene uredbi (EZ) br. 1730/2006 i (EZ) br. 1138/2007 predviđene ovom Uredbom, primjereno je osigurati prijelazno razdoblje tijekom kojeg se mogu potrošiti postojeće zalihe.
(7)
Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU UREDBU:
Članak 1.
Izmjena Uredbe (EZ) br. 1730/2006
U drugom stupcu Priloga Uredbi (EZ) br. 1730/2006 riječi „Emerald Kalama Chemical BV” zamjenjuju se riječima „DSM Nutritional Products Ltd.”.
Članak 2.
Izmjena Uredbe (EZ) br. 1138/2007
U drugom stupcu Priloga Uredbi (EZ) br. 1138/2007 riječi „Emerald Kalama Chemical BV” zamjenjuju se riječima „DSM Nutritional Products Ltd.”.
Članak 3.
Prijelazne mjere
Postojeće zalihe dodatka hrani za životinje proizvedene i označene prije 28. kolovoza 2014. u skladu s pravilima koja su bila na snazi prije tog datuma mogu se nastaviti stavljati na tržište i upotrebljavati do njihova isteka.
Članak 4.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. kolovoza 2014.

Labels: 10
3
17
6